Бещтокъуэ Хьэбас и ныбжьыр илъэс 70 ирокъу
ЛIэщIыгъуэм и усакIуэ хужыпIэ хъунущ абы, дэ зы лIэщIыгъуэм дызэрыщыпсэум тепщIыхьу. Ауэ Хьэбас и усэхэр лIэщIыгъуэм хэкIуэдэжын тхыгъэкъым. Абыхэм адыгэпсэр ягъэгушхуэнущ, ягъэпIейтеинущ ди лъэпкъыр дунейм тетыху, усыгъэм еджэн щыIэху.
1969 гъэм къыдэкIа и япэ тхылъым къыщыщIэдзауэ, Бещтокъуэм и лэжьыгъэм укIэлъыплъмэ, абы усэр зи щIасэхэр зэи игъэщIэхъуакъым, я гумрэ я псэмрэ къалъыхъуэр а тхылъхэм къыщагъуэтащ. Аращ Хьэбас адыгэ усыгъэм зезыгъэузэщIа тхакIуэу къыщIэлъытапхъэри.
Абы и лъагъуныгъэ усэ щабэхэм зы щIэблэкъым щIэджыкIар. Бещтокъуэм Хэкумрэ анэдэлъхубзэмрэ ятеухуауэ жиIэфамрэ гууз-лыузу къиIуэтэфамрэ къагъэлъагъуэр «лъэпкъым и напэ» жыхуаIэ усакIуэу зэрыщытырщ.
Бещтокъуэ Хьэбас щIэныгъэ зыбгъэдэлъ цIыхущ. Ар Москва къэрал университетым и журналистикэ факультетым, аспирантурэм зэрыщеджам зымащIэкIэщ зэрыпхуепхынур, сыту жыпIэмэ еджапIэ узыщIэсар арагъэнукъым нэхъыщхьэр, атIэ еджэным уигу хузэIухауэ щытынырщ, упсэуху тхылъыр уи Iэпэгъунырщ. Бещтокъуэм и зэманыр щIимыкIыр, уеблэмэ а зэманыр къызэринэкIыу щIэжыжьаплъэр щIэныгъэрэ гупсысэрэ бгъэдэлъщи аращ.
Хьэбас усакIуэ къудейкъым, ар публицистщ, лъэхъэнэм и гъуджэм дыбгъэдишэу абы фIырэ Iейуэ къищыр дэзыгъэлъагъущ. И нэр зыхуиуфIыцIын гуэрхэр зылъагъум езым усакIуэр щигъэкъуаншэ къэхъуащ, ауэ ари уэим щIэпщIын щыIэкъым: къалэмыр зыIэщIэлъыр а псом хуэхьэзыру щытыпхъэщ.
Лъэпкъыр къызэращIэр, цIэрыIуэ зыщIыр и псэукIэм акъылрэ дахагъэу хэлъымрэ нэгъуэщIхэм яфIэгъэщIэгъуэныну къигъэщIыфымрэщ. Адыгэ литературэм нобэ игъуэта зыужьыныгъэр зи фIыщIэхэм ящыщ Бещтокъуэ Хьэбас лъэпкъыр ирогушхуэ.
УсакIуэ гъуэзэджэм дохъуэхъу гъащIэм гу щихуэну, къызыхэкIа лъэпкъым, ди щIыналъэм я ехъулIэныгъэ куэд илъагъуну.
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ, ЩэнхабзэмкIэ и министерствэхэр, «Адыгэ псалъэ» газетым, «Iуащхьэмахуэ», «Нур» журналхэм я редакцэхэм, ВТК-м и «Къэбэрдей-Балъкъэр» ГУ-м, «Къэбэрдей-Балъкъэр» ГТРК-м я лэжьакIуэхэр.
